Document ID: 31995L0412

RÅDETS DIREKTIV af 25. september 1995 om listen over ugunstigt stillede landbrugsområder i henhold til direktiv 75/268/EØF (Finland) (95/412/EF)
RÅDET FOR DEN EUROPÆISKE UNION HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 75/268/EØF af 28. april 1975 om landbrug i bjergområder og i visse ugunstigt stillede områder (1), særlig artikel 2, stk. 2,
under henvisning til forslag fra Kommissionen (2),
under henvisning til udtalelse fra Europa-Parlamentet (3), og
ud fra følgende betragtninger:
En betydelig del af de nye medlemsstaters område lider under varige naturbetingede ulemper, og i erklæring nr. 37 i tiltrædelsesakten af 1994 erkendes det, at bjergområder og ugunstigt stillede landbrugsområder hurtigst muligt bør afgrænses i henhold til artikel 3 i direktiv 75/268/EØF;
de varige naturbetingede ulemper i disse områder medfører højere produktionsomkostninger og gør det umuligt for landbrugerne i disse områder at opnå en rimelig indtægt, der svarer til den, som tilsvarende landbrugere i andre områder har;
den finske regering har i henhold til artikel 2, stk. 1, i direktiv 75/268/EØF sendt Kommissionen en liste over de kommuner (kunta/kommun), der kan opføres på EF-listen over ugunstigt stillede landbrugsområder, samt oplysninger om disse områders særlige kendetegn;
områderne nord for den 62. breddegrad og visse tilstødende områder sidestilles med de områder, der er omhandlet i artikel 3, stk. 3, i direktiv 75/268/EØF, hvis der i de pågældende områder er meget vanskelige klimaforhold, som giver en yderst kort vækstperiode;
de vanskelige klimaforhold vurderes ved hjælp af summen af de faktiske gennemsnitstemperaturer, og betingelserne i artikel 3, stk. 3, i direktiv 75/268/EØF er opfyldt ved en værdi på højst 89 % af den i Helsinki registrerede værdi;
på basis af de foreliggende oplysninger kan det konkluderes, at der i alle områder nord for den 62. breddegrad er meget vanskelige klimaforhold, og at disse områder således opfylder ovennævnte betingelser;
på grund af lidet produktive jorder og bedrifternes økonomiske resultater langt under gennemsnittet, jf. artikel 3, stk. 4, litra a) og b), i direktiv 75/268/EØF, er områderne blevet afgrænset ved hjælp af et landbrugssammenlignelighedsindeks, det såkaldte NIKULA-indeks, bl.a. indekset for det potentielle naturlige udbytte; dette indeks er baseret på den naturlige produktivitet (jordbundskvalitet og klimaforhold), hvis værdi justeres ved hjælp af faktorer såsom jordens forskelligartethed, de naturlige afvandingsforhold osv., herunder ikke-naturlige produktionsvilkår;
under hensyn til ovennævnte erklæring nr. 37 og maksimumsindeksværdien i Finland (460) er maksimumsværdien for det indeks, der anvendes for de ugunstigt stillede områder i henhold til artikel 3, stk. 4, fastsat til 440; i særlige tilfælde anvendes dette indeks ikke for de ugunstigt stillede områder, hvor enge og græsningsarealer udgør over 70 % af det udnyttede landbrugsareal;
med hensyn til lav befolkningstæthed eller befolkningstilbagegang, jf. artikel 3, stk. 4, litra c), i direktiv 75/268/EØF, er der lagt følgende kriterier til grund: en befolkningstæthed på højst 50 indbyggere pr. km2 (landareal) uden hensyn til den gennemsnitlige nationale befolkningstæthed, der kun er på 17 indbyggere pr. km2, eller en årlig befolkningstilbagegang på over 0,5 %, samt en erhvervsaktiv befolkning i landbruget af en betydelig størrelse i forhold til den samlede erhvervsaktive befolkning i kommunen;
ved afgrænsningen af områder, der har særlige ulemper, og som kan sidestilles med ugunstigt stillede områder, jf. artikel 3, stk. 5, i direktiv 75/268/EØF, er der som kriterier anvendt ugunstige naturforhold, der afspejles i en indeksværdi på under 450, og særlige varige ulemper, der er kendetegnende for:
- et vådområde
- et område, der undertiden oversvømmes eller er vandlidende
- et område, der er koldt, fordi det ligger relativt langt mod nord
- et byområde med en befolkningstæthed på over 50 indbyggere pr. km2;
på grund af de særlige geografiske forhold, der har negativ indvirkning på landbrugsbedrifternes økonomi, kan hele den finske skærgård, Ålandsøerne og Kymi len sidestilles med ugunstigt stillede områder som omhandlet i artikel 3, stk. 5, i direktiv 75/268/EØF;
det samlede areal af de områder, der tages hensyn til i henhold til artikel 3, stk. 5, i direktiv 75/268/EØF, overstiger ikke 4 % af medlemsstatens samlede areal;
ovennævnte kriterier og værdier, som den finske regering har anvendt ved afgrænsningen af de typer områder, som den har givet Kommissionen meddelelse om, svarer til kendetegnene for henholdsvis bjergområder, ugunstigt stillede områder og områder med særlige ulemper som omhandlet i artikel 3, stk. 3, 4 og 5, i direktiv 75/268/EØF;
et begrænset antal af de foreslåede kommuner opfylder ikke helt betingelserne; selv om de er i overensstemmelse med betingelserne i artikel 3, stk. 4, i direktiv 75/268/EØF; da disse kommuners økonomi imidlertid er snævert forbundet med økonomien i de tilgrænsende kommuner, der er klassificeret efter artikel 3, og da førstnævnte kommuner er omkranset af sidstnævnte kommuner og er klart mindre end disse, kan de dog alligevel klassificeres som ugunstigt stillede områder, forudsat at såvel de ovennævnte 4 % for de i artikel 3, stk. 5, i direktiv 75/268/EØF omhandlede kommuner som de i ovennævnte erklæring nr. 37 angivne 85 % overholdes;
fordelingen af de støtteberettigede kommuner på henholdsvis stk. 3, 4 og 5 i artikel 3 i direktiv 75/268/EØF vil på anmodning fra Finland senere kunne tages op til revision, og Kommissionen vedtager, efter at have foretaget de fornødne undersøgelser, en beslutning i medfør af artikel 2, stk. 3, i direktiv 75/268/EØF -
UDSTEDT FØLGENDE DIREKTIV:
Artikel 1
De på Republikken Finlands territorium beliggende områder, der er anført i bilag I, II og III, udgør en del af fællesskabslisten over ugunstigt stillede landområder i henhold til artikel 3, stk. 3, 4 og 5, i direktiv 75/268/EØF.
Artikel 2
Dette direktiv er rettet til Republikken Finland.
Udfærdiget i Bruxelles, den 25. september 1995.

Labels: 19
20
0
6
18